khistorydata/jeongjo-sjw-relations huggingface dataset:
정조 2년 · 목
刑曹啓言。還宮時擊錚白活人李福才等。依律文照勘嚴處。權星彥等。請竝移義禁府處之。允之。敎以猥濫者則勿爲照律。只令勿施。
정조 2년 · 목
祔 廟都監啓言。 王后位有大祝有宮闈令。更爲草記事命下矣。問于禮曹。則以爲謄錄中 王后位皆有大祝二員。故自下不敢擅減。依例磨鍊云矣。敎以旣有宮闈令。大祝減之。
정조 2년 · 목
予曰。直閣待敎之校書兼銜。皆將單付耶。國榮曰。然矣。予曰。鄭志儉則應付校理。而徐龍輔則將付何銜乎。國榮曰。當付博士云矣。予曰。李惠祚之事。不過語言之失。而儒臣旣已請罪勘律。則又何如是乎。國榮曰。自上旣已處分之後。又如是者。誠過矣。予曰。士氣雖不可摧折。而此等事。亦不可一味寬容。何以則好耶。國榮曰。務從鎭安之道似好矣。予曰。卿言好矣。
정조 2년 · 목
敎曰。今聞知申所奏。多士經宿詣闕。而其疏則以齋日留院云。屢日等待之弊。不可不軫恤。其疏入之。
정조 2년 · 강
進士沈商鎭等上疏。請李惠祚更加嚴懲之典。賜批。
정조 2년 · 목
疏略曰。伏以臣等以李惠祚之侮辱先正臣宋時烈。事係斯文。義在必討。此所以始也太學之捲堂。繼以四學之叫閽。期於得請而後已者也。惠祚卽一斯文之亂賊也。其所詆毀先正。譏斥箚疑。至以何許者何足道之說。肆然發口於稠廣之中者。究厥心腸。已極凶悖。而又其子漢肇輩。敢於多士之場。交口醜辱。罔有紀極。是豈薄勘輕律所可懲治其萬一者哉。儒臣竄配之請。可以見不與同中國之義。而處分止於削版。而其於輿情之愈菀。士論之益激何哉。玆敢相率齊籲。伏乞亟察惠祚必誅之罪。更加嚴懲之典。批以李惠祚固有罪矣。而究其本事。亦非推上於朝廷者也。然予之處分者。卽待先正也。扶士氣也。爾等今又以處分之輕。有此陳章。噫。爾等旣皆讀書。何不識事面如此也。爾等以明徽比諸惠祚。欲請其律者耶。此則有不然者。明徽之罪。不但誣辱先正。筆之於疏章。且語犯 乘輿矣。其律如此。而今也斷惠祚以此律。則眞所謂取長陵一抔土。何以加其律者也。且朝家處分之下。非士子所可越俎論事者。而如皇賜批。不欲搉折而然也。爾等退守賢關。益修學業。
정조 2년 · 강
召見右議政徐命善。內閣提學徐命膺。藥院副提調洪國榮于誠正閣。
정조 2년 · 목
敎曰。副提調持加減交濟湯入侍。○予謂命膺曰。卿於入直後。詳見圖書集成乎。命膺曰。詳見其册子。則漢唐以來。似未有如此該博之書矣。予曰。今番都監之除減髢髮。果爲除弊之大者耶。命善曰。省費甚大矣。予曰。儒生疏擧誠怪矣。本事初非推上於朝廷者。而況已處分之後。又何如是乎。命善曰。處分已下之後。又復如是者誠過矣。而以儒疏之頻數。戶曹糜費。亦不些矣。予曰。予於公事酬應之暇。實無所事。惟以看讀書册。召見臣僚。爲消遣之資矣。國榮曰。大抵耽樂於深官之中。抛棄機務。罕接臣隣。則危亡之機。雖迫於城闉。亦何以覺得乎。 先大王深戒於此。粵自嗣服之初。至于晩年。惟以召接臣僚爲事。此誠 盛德事也。在殿下繼述之道。尤宜師法於此等處也。予曰。然矣。 先大王雖於倦動之後。未嘗親近宦寺婦女。而惟與朝臣消日。此予所以仰覩而欽歎者也。
정조 2년 · 강
召見承旨洪國榮子誠正閣。
정조 2년 · 목
予曰。 先大王行錄當書下而此亦撰出一篇文字耶。國榮曰。此與行狀有異。以條件書下似好矣。予曰。 禫祭還內時。侍衛服色。雖以黑天翼磨鍊。而天翼本無黑色。此則勢將仍着靑天翼矣。國榮曰。事勢似然矣。予曰。守令之滯囚可悶。而積城加平。則旣在當遞之科。今日政差出好矣。國榮曰。加平則到任未滿十日云。似有可恕之道矣。予曰。然矣。
정조 2년 · 강
遞執義沈命德。司諫元啓英。持平柳德中呂萬永。獻納權恢。
정조 2년 · 목
敎曰。在外臺臣許遞。政官牌招開政。
정조 2년 · 강
改差積城縣監南紀溟。
정조 2년 · 목
敎曰。積城縣監從當照律。爲先改差。
정조 2년 · 강
祔 廟後還宮時。命樂作與否釐正。
정조 2년 · 목
敎曰。 先大王禫後。當月內樂懸而不作之意。旣有式令。則觀此禮曹節目。祔 廟後還宮時。只言服色。不言樂作與否。極爲疏漏。該堂推考。此等未盡照檢處。仔細釐正。俾無臨時窘速之弊。
정조 2년 · 강
命箋册寶儀註等文字。書入于 慈殿宮。
정조 2년 · 목
敎曰。宮人執事。預先調習。而箋文致詞。尙不撰出。速令製進。與册文寶文儀註等文字。眞諺各一本精書。入于 慈殿宮事分付。
정조 2년 · 강
召見左承旨鄭民始于誠正閣。
정조 2년 · 목
予曰。 景慕宮則旣有樂章文。故上 號時更不製進。而 惠慶宮。則宜於今番。製進樂章文。磨鍊與否。注書問于都監以奏。注書還奏曰。樂章文未及磨鍊云矣。予曰。分付都監。使之撰進。因禮曹綏吉園延祐宮祭禮議定草記。予曰。祭物名色。令奉常寺錄入事分付。予曰。注書及上番翰林。馳往 實錄都監及祔 廟都監。摘奸以來。
정조 2년 · 목
以李謙彬爲執義。朴天衡爲司諫。洪履健姜彛正爲持平。朴在源爲獻納。沈有鎭爲修撰。鄭民始爲奎章閣直提學。趙德洙爲積城縣監。
정조 2년 · 목
敎曰。副提調持加減交濟湯入侍。○予曰。左承旨之今始爲 奎章閣直提學。亦云晩矣。國榮曰。自此以後。閣中事亦將同周旋。殊甚欣幸矣。予曰。今年三日製。未得設行。儒生能不落莫耶。國榮曰。儒生想必觖望矣。予曰。召見居齋儒生。試以製講何如耶。國榮曰。其在勸奬之道似好矣。予曰。長銓久未爲政。南行初入仕多窠乎。國榮曰。只有 景慕宮守奉官及繕工監役兩窠云矣。予曰。明日召見儒生時。若分製講而試之。則事涉張大。只令製述。則講生似無卿。何以則好矣。國榮曰。講則以箴銘領爲之。亦似無妨矣。
정조 2년 · 강
命明日大司成柳戇。率居齋儒生來待。
정조 2년 · 목
敎曰。三日製旣不設行。月講旬題申飭之時。宜乎有勸奬之道。而賢關在近闕之地。久未召見。明日大司成。率居齋儒生。來待宣仁門外。
정조 2년 · 강
王大妃殿 惠慶宮御座。命以通明殿擧行。
정조 2년 · 강
命冬至三使臣垙★(土+甲)李在學。竝給牒敍用。
정조 2년 · 목
敎曰。飭罰已施。反面在近。冬至三使臣。一竝給牒敍用。
정조 2년 · 강
右議政徐命善上箚自引。賜批。
정조 2년 · 목
箚略曰。臣於樂章文事。竊有所惶悚者。 景慕宮旣有樂章。則 惠慶宮進號時樂章。自是應行之禮。別單啓下時。思未及周。初不磨鍊。莫非臣昏謬之致。製述官今方書入。而不識之罪。宜被譴罰。惟願亟賜處分。批以製述官事。係是無例之例。則未及照察。元非可引之事。卿其安意。勿復控辭焉。仍命遣史官傳諭。
정조 2년 · 강
給巨濟府渰戶恤典。
정조 2년 · 목
慶尙監司李性源。以巨濟閒山島良人吳仁宗等渰死馳啓。敎以令本道恤典擧行。
정조 2년 · 목
予曰。儒生旣欲以製講試取。則不可無試官。誰可爲之耶。國榮曰。大提學旣在闕中。使之考券好矣。予曰。大司成率儒生來待于崇德門外。承旨詣閤。
정조 2년 · 강
御隆孝門外。行太學居齋儒生講製。
정조 2년 · 목
具翼善冠淺淡服烏犀帶殿座。予曰。大司成率儒生入庭。予曰。大司成上殿。戇進伏。予曰。應製者起立。應講者進坐。予曰。入直儒臣大提學入侍。予曰。儒臣只有一人。曾有參下試官之例。上番翰林與儒臣同爲書題。○以本朝群臣進續明義錄爲表題。○命諸試官曰。卿等留此。先爲開講。次第收券。來待閤外。仍還內。
정조 2년 · 목
予曰。卿之爲 奎章之任。亦云晩矣。民始曰。不勝悚懔矣。予曰。昨日儒疏之批何如。予以待士之意雖不摧抑。而事誠可悶。庶儒事亦可悶矣。民始曰。三南庶類。激憤於館學通文。而爲此疏擧云矣。予曰。儒生製述。盡爲收券。講經純通者幾人乎。都承旨洪國榮曰。純通者四人云矣。予曰。如已收券。試所承旨與大提學大司成。持試券入侍。儒生亦爲入侍。予曰。製述果無曳白者乎。承旨李義翊曰。三人以白文呈券矣。仍命考券。予曰。試券中有善作者乎。大提學徐命膺曰。其中二券最勝矣。予問知申。國榮曰。二券中一券尤勝。此則雖大科。足可爲之矣。予曰。今日之題。旣與他題有異。而且非難製之題。則其所曳白。不無可疑之端。大可成之意何如。柳戇曰。事甚可怪矣。予曰。以國子長嚴懲討之心。旣有可疑之端。則不可仍置。出去閤外。招問委折於曳白儒生。命膺曰。純通四儒生。將爲比較乎。予曰。將爲比較矣。予曰。同副承旨率講經比較儒生入侍。講册則以書傳爲之。予曰。講生中閔鎭衡。擧措可駭矣。居齋儒生閔鎭衡停擧。
정조 2년 · 목
敎曰。居齋儒生講製時。講居首幼學崔逵翰。製述居首生員金煕朝。紙五卷筆五枝墨五笏賜給。講之次幼學金廷龍。製述之次生員金和鍾。各紙三卷筆三枝墨三笏賜給。
정조 2년 · 강
召見大司成柳戇于誠正閣。
정조 2년 · 목
予曰。白文儒生招問乎。戇曰。白文三人中。或書半篇。或書數行。而一則試紙染墨。一則誤書越行。故不問。而安允耆爲名人。全是白文。故招問而素無表工。不能製進云矣。予曰。實狀如是。則不必甚究。而其在正士趨之道。亦不可無飭。姑爲停擧矣。戇曰。以陞補逐朔爲之事筵稟定式。而至於三伏極熱之時。則儒生必多致傷之慮。六七月所設二抄。預爲兼行於四五月似好。故敢達矣。從之。戇曰。本館財力。不能成樣。故昔在 中廟朝。以蝟島楸子兩島劃給。以爲養士之資矣。其後居民以陳田起耕。報于戶曹。本館不得收稅。故重臣李晩成。故宰臣沈聖希爲大司成時。連爲陳奏還推。而間又見失。故言于戶判。則以爲一番經稟後。可以還送云。而此是加耕之故。戶曹則別無所收。而且不過二十餘結。其數亦不多矣。予曰。與戶判相議。後日次對。使之奏達。
정조 2년 · 목
敎曰。副提調持加減交濟湯入侍。○國榮曰。 先大王行狀。從速書下好矣。予曰。若干錄置者。皆在亂草中。今夜欲與左承旨謄出矣。國榮曰。大司諫上疏。尙未下批矣。予曰。擾未果矣。卿言甚好。明當下批矣。予曰。 先大王行錄。略有前日錄置者。而在於亂草中。方欲謄出矣。仍命左承旨鄭民始書之。予曰。本草先爲謄出。然後可以點改其可改處矣。本草之謄出者頗多。難於獨書。仍命翰林分書。
정조 2년 · 강
命時囚逋欠守令。照律放送。
정조 2년 · 목
敎曰。風寒若此。滯囚可悶。已判下時囚。卽爲放送。逋欠守令亦令今日內照律放送後。草記事分付。
정조 2년 · 목
敎曰。入格儒生。使之待令矣。不爲待令。大司成推考。
정조 2년 · 강
命時囚朴晋壽付過放送。
정조 2년 · 목
義禁府啓言。朴晋壽。依律。笞五十收贖。解見任別敍。私罪照律。敎以到任未滿十日。當責來效。姑爲付過帶職放送。
정조 2년 · 목
予曰。 先大王行錄之前日錄置者。昨夜先爲謄出。 先大王盛德大業。雖外廷之臣庶皆知之。而至於 潛邸時行蹟。宮中所傳之外。無以詳記。是可恨也。國榮曰。以此錄出者觀之。 先大王至行懿德。求諸古牒。罕有疇匹。不勝欽歎矣。予曰然矣。國榮曰。 先大王盛德大業。孰非後嗣王所可繼述者。而至於重祀典。廣孝敬。愛民節儉等事。卓越百王。而殿下之所嘗仰覩者也。古人曰。欲法堯舜。當法祖宗。伏願殿下益加聖念於帥法之道焉。予曰。所勉切實矣。予曰。行錄中不無文理未暢處矣。仍命點改。
정조 2년 · 강
召見回還使臣于誠正閣。
정조 2년 · 목
予曰。卿等萬里銜命。無恙返面。予庸喜焉。正使河恩君垙。副使延豊君★(土+甲) 曰。莫非聖恩攸曁。而臣等奉使無狀。致使君命遠辱。使事生梗。惶恧之至。待罪而已。予曰。何以致此。其各詳陳。對曰。臣等十二月二十八日到燕京。翌曉皇帝索入奏文。而以儲君嗣位四字不合式例。下勅旨於禮部。大生葛藤云。故臣等備陳前例。詳據年條。呈文于禮部。則禮部答以皇上旣有咨文於汝國。惟當歸獻而已。何可越分煩䀨耶。臣等答以此是本國詞臣相臣有未能照察。國王何以知之。俺等受命萬里。來觀上國。而反致皇上之威怒。此莫非俺等之罪。若不得一暴顚末。期於反寢。則將何以歸報國王也。反覆爲說。歷日相難。而終無以回聽矣。予曰。其政令威儀。城郭甲兵何如。對曰。政令則小甲輩傳以爲近年則威罰轉苛。爵賞太濫。親王之殿上咳唾者。罪至廢錮。衛士之車前執戟者。官躋侍郞。朝廷之上。人莫敢一言。土木之役。民不堪其苦。治法政謨。無一可恃。而但威力所及。長於駕馭。尙今不亡者此也。威儀則皇帝出幸時。左右持蓋纛鈇鉞。列行前導者。凡八九百人。甲士騎馬者一齊擁去。而高官大職之類。無騶從呵導。各控一騎。而中間乘小轎者。是皇帝云。初無點班分序濟濟可觀之儀矣。至於殿闕樓臺之盛。市肆人畜之富。燕京爲甲。而鳳城次之。臺城則嘗以鐵騎擺屯城上。而皇帝出遊。則十里之內。人不敢近前云矣。予曰。文學筆藝。似何如。對曰。象譯之弟爲翰林。宰相之壻爲販商。惟以刀錐相競。而初不事文學。至於筆藝。歷覽其揭壁拈楣。名以善寫者。亦不知其爲好矣。予曰。卿等到何處。聞使行先聲乎。對曰。行到栅門界。胡商之販貨者。往往相謂曰。東使且至云矣。
정조 2년 · 목
敎曰。副提調持加減交濟湯入侍。○予曰。尾閱之泄。何處不然。而至於內司。則下吏濫竊之弊。尤無可言。何以則可以矯弊乎。國榮曰。此無主管處。故渠輩從中弄奸而然矣。若使戶曹收稅而送之。則似爲防奸之一助矣。予曰。不可不從長變通矣。予曰。俄聞使臣之言。乾隆近漸老昏。愛銀之癖尤甚。而以微事而罪罰親王。因私好而擢用輿㒗云。其政令可怪矣。國榮曰。政令之顚倒。似由於耄荒而然矣。予曰。今番陳奏時。抉摘文字之事。亦必由於老妄矣。國榮曰。今番事。與前日優待我國之意。大有異焉。此果可怪矣。予曰。 先大王行錄。又有添入者。更加潤色。然後可以書下矣。
정조 2년 · 강
命時囚備邊郞韓光廸迪等放送。內司中官拿問嚴處。
정조 2년 · 목
敎曰。時囚備邊郞。卽爲放送後草記事分付。中官妖惡。不可尋常處之。若或許接於馬房等處。則上經歷以下。當爲處分。以此嚴飭。又敎曰。內司文書。極其胡亂。故使納前文書。則百計稱頉。終不現納。當該書員庫子。照律定配次。令秋曹卽爲嚴囚。又敎曰。下敎之後。文書終不現納。亦不待令門外。俄者待令內司書員四名。令該曹一體嚴囚。俾勿弛緩事。亦爲嚴飭於該署。又敎曰。非但下人之罪。次知中官拒逆不納。亦爲駭然。令該曹拿問嚴處。
정조 2년 · 강
命時囚洪儆勘放。李喆純等勘配。
정조 2년 · 목
義禁府啓言。時囚罪人洪儆。庚寅條還上。渠雖謂之竭力準捧。當年吏逋。旣發於監色之招。則其曚不覺察之罪。在所難免。以此照律。杖一百收贖。告身盡行追奪。放送。李喆純。還穀虛留之數。至於七十餘石之多。李紀齡。至於二千餘石之多。揆以公法。實難容貸。閔百定。該倉移設之後。凡干糶糴出納。倉庫子磨勘會案文書。皆自該郡主管擧行。則九十四石虛留之罪。在所難免。以此照律。喆純杞齡百定等。竝告身盡行追奪。又五年禁錮。喆純忠州牧。杞齡鐵原府。百定原州牧竝徒三年定配。押送于各其配所。敎以如有功議者。隨功議各減一等。
정조 2년 · 목
予曰。 大祥後各 殿領賞。當依例爲之。而今番則比前例。其數似夥然。當此經費匱竭之時。不可一從豐亨。當爲酌減磨鍊矣。國榮曰。經費之不足。已無可言。如此之時。雖撙節分排。亦何妨乎。
정조 2년 · 강
召見戶曹判書具允鈺于誠正閣。
정조 2년 · 목
予曰。 孝明殿祥祭後。 山陵魂殿所屬賞格。皆有前例。而至於自 慈殿 慈宮頒賞。所入亦當不少。比諸前例。想必倍蓰。卿詳考前後謄錄。參酌磨鍊。允鈺曰。當此經費匱乏之時。宜可十分撙節。而此亦不可已者。誠爲可悶。
정조 2년 · 강
孝明殿祥祭後領賞減施。
정조 2년 · 목
敎曰。 孝明殿祥祭後。 山陵魂殿所屬賞格。當依舊例擧行。而當此經用告乏之時。不宜膠守丙午己卯之例。至於自 慈殿 慈宮頒賞。所入亦與大殿之例無異。勢將三倍於前例。然減之又減。今則不至倍蓰。依書下擧行。在前皆以中官聽傳敎。或宮房手本擧行。而今番戶判旣承下敎。或有憑例手本之事。切勿許施事分付。
정조 2년 · 강
命三都監外別三房置之。
정조 2년 · 목
敎曰。都監之役。雖遵舊例。到今不可廢。而都監之中。又有都監。甚無意義。章服有尙方。輦輿有太僕。儀仗有戶曹。其所造備。各有所存。不必別設三房名號。然後可以擧行。今番三都監外別三房之設。置之事。分付禮曹。
정조 2년 · 강
命都監所費十分撙節。
정조 2년 · 목
敎曰。適因戶判入侍。旣有所奏。今番都監凡諸所費。固當十分撙節。而況己卯年 先朝受敎。旣甚丁寧。弁諸儀軌之首。豈非所當仰述者乎。自戶曹以此意知悉。腰彩轝之勿爲新造。案及縟席之寶册兼用。儀仗輦輿之略略修補等事。一依己卯 受敎擧行事。預爲分付。
정조 2년 · 강
命淑儀趙氏升爵爲貴人。
정조 2년 · 목
敎曰。淑儀趙氏。以 先朝嬪御。年過七十。宜有升爵之道。況祔 廟後 先朝後庭加秩。旣在古例。淑儀趙氏爲貴人。
정조 2년 · 목
敎曰。副提調持加減交濟湯入侍。○予曰。旣有三都監。則此外又設三房。實無義意。雖有已行之例。今不可按例爲之。故特命除減矣。國榮曰。從此而隨事省減。則經用似不至苟簡矣。予曰。 實錄廳所費亦不少。若經年閱歲。則誠難支當矣。國榮曰。向日申飭之後。太半省減。故各司進排衙門。皆得蒙惠云矣。予曰。先來狀啓見之乎。國榮曰。俄者見之矣。予曰姑不深咎之語。誠甚未安矣。國榮曰。今番儲君嗣位四字。有此未安之語。非但無色於我國。彼意亦難揣度。誠非細慮矣。予曰。儲君之儲字執頉而然耶。國榮曰。似以儲字之用爲咎矣。予曰。在我之道。不可不一次謝過矣。國榮曰。送使謝過。烏可已乎。
정조 2년 · 강
遣承旨。詣 廟 宮奉審摘奸。仍詣 雩祀壇摘奸。
정조 2년 · 목
雩祀壇節祭在明日也。
정조 2년 · 목
國榮曰。聖體若何。予曰。一樣。而昨夜見咸鏡監司狀啓。咸興失火殆至四百戶。言念民事。不勝慘然矣。國榮曰。咸興之昨今年連有火災。誠極驚慘矣。予曰。人命燒死者。亦有四人云。尤極慘切矣。國榮曰。另加顧恤。然後許多民生。可以安堵矣。予曰。昨年失火時下敎。卿能記憶否。國榮曰。臣未能詳記。而今番顧恤等事。亦依昨年爲之事下敎似好矣。予曰。內司下吏。終不現納其文書。此實渠輩欲掩其弄奸之跡故也。殊可痛駭矣。國榮曰。各司皆有重記等文書。則內司豈獨無之乎。
정조 2년 · 강
減下 實錄郞廳李信祜洪仁浩。差下趙興鎭李祖承。
정조 2년 · 강
東南 關王廟修改時監蕫人員。命令度支施賞。
정조 2년 · 목
禁衛營。以東南 關王廟修改畢役啓。敎以監蕫人員別單書入。待啓下。令度支施賞。
정조 2년 · 강
召見刑曹參判徐有慶。參議趙英鎭于誠正閣。
정조 2년 · 목
予曰。國家財用。旣有地部。則內需司之設。不亦冗乎。予嘗欲罷之。而姑未遑矣。然而內司事。近多不成說者。昨日使之錄入其捧上文記。則名存實無者。不一而足。故命入私簿及重記。而以死抵牢。終不現納。事關法紀。萬萬駭然。昨已出付法曹。卿等今日開坐。施威嚴問。一一査出。重記及傳受私記。俾卽現納。而以若不直招。則當爲加刑之意發問目。捧供以聞。
정조 2년 · 강
命關北燒戶。恤典外以管餉穀從優賙給免役事。廟堂行會。
정조 2년 · 목
敎曰。觀此北伯狀啓。民戶燒燼。至於此多。言念民情。痌若在已。嗟彼關北之纔經瘡痍。又當火災。安能尊厥居而免顚連之患也。若不別般軫恤。則其所流離之四。予所使然。寧不懍如。延燒民戶。原恤典外。以管餉穀中數百包從優賙給。亦爲限一年免役。燒死民人四名。另加周恤。令道臣將此傳敎。曉宜父老。使之按堵作業事。下諭于本道監司趙㻐處。亦令廟堂。今日內措辭行會。俾勿遲滯事。一體分付備局。
정조 2년 · 강
徽寧殿上號時致詞有無命廣考前例以入。
정조 2년 · 목
敎曰。 徽寧殿上號時。宜有致詞矣。雖在 太廟。有上 尊號時致詞之例。前此 徽寧殿上號。亦有已例。而今不磨鍊。豈其 諡號與 尊號有異。而原無前例乎。令都監及禮曹。廣考前例以入。
정조 2년 · 강
惠慶宮進號後。命箋文勿爲磨鍊。
정조 2년 · 목
敎曰。 惠慶宮進號後致詞。則旣有 景慕宮上號時進致詞之例。當依例擧行。而箋文則頭辭有礙掣製之端。勿爲磨鍊事分付。
정조 2년 · 목
敎曰。副提調持加減交濟湯入侍。○予曰。俄見兵曹都案廳文書。則近來國役雖多。豈如是過濫乎。此是該堂不能檢察之致也。國榮曰。吏胥弄奸之弊。自古伊然。爲官長者。有難盡察矣。予曰。予於凡事。非欲苛察。而每爲矯弊。而無下行有司之事者。是誠可悶矣。國榮曰。爲治之道。不在於躬親細務。而在於挈其綱領。大抵人君得人而任之。則庶務自治。百度俱貞。而苟未得人。則以一人之聰明。何以總察許多事務乎。惟當以擇才授任爲務矣。予曰。卿言是矣。予曰。內司下隸。屢次推問。終始隱諱。何以則好耶。國榮曰。內司之爲其囊橐。其來已久。此亦屬之令前似好矣。予曰。卿言好矣。國榮曰。前亦屢次仰達。而殿下之明察太過。古人所謂水太淸則無魚之說。誠是格言也。伏願益務含容之道焉。予曰。此是藥石之言也。可不留念乎。
정조 2년 · 강
命五月十五日。詣 泰寧殿展拜。 影幀移安於 璿源殿。
정조 2년 · 목
禮曹啓言。 泰寧殿所奉 影幀。移奉 璿源殿。吉日推擇。則來五月十五日午時爲吉云。請以此日時擧行。允之。敎以當日當進詣 泰寧殿展拜。奉來 影幀。安於 璿源殿後還內。 影幀諸本中。旣有 永禧殿所奉本。百官行禮兩處。依例爲之事。亦爲知悉擧行。 影幀奉來時合行節次。係是無例之禮。參酌他例。成定節目。從速稟旨。
정조 2년 · 강
命時囚李尙佐勘配。
정조 2년 · 목
義禁府啓言。時囚罪人李尙佐杖一百收贖。告身盡行追奪。徒三年定配事。照律允下矣。請豐川府定配所押送。允之。又啓言時囚備邊郞韓光廸金景濂閔致鎭李殷保金魯衡申大坤等。竝卽爲放送。
정조 2년 · 목
予曰。今番奏文之違式。雖因政府狀啓謄書之致。大抵承文提調。當以善文者一二人擇置。然後凡於事大文字。可無生頉之慮矣。國榮曰。此等文字知規式。然後可以無頉矣。予曰。文字生頉。已極無顏。而以方物漸不如古。前頭必有生事之慮。是可悶也。國榮曰。以今番事觀之。此後方物。當加意精擇封裹好矣。○敎曰。大臣食後來待事。遣史官傳諭。○予曰。左承旨與大臣及承文提調入侍。領議政金。尙喆。左議政鄭存謙。右議政徐命善。承文提調蔡濟恭進伏。尙喆曰。今番使行陳奏事。無撓順成。而但奏文字句間有頉。致有皇旨。極爲未安矣。予曰。奏文中儲君二字。雖有已例。更見之。果涉礙眼矣。然此不過字句間少失。而顯示未安之意者。似由於皇帝年紀衰耄之致。自此以後。無論大小事。種種執頉。則亦可悶也。尙喆曰。聞彼中消息。則似當更有我國使行云。一番馳价。以示惶悚之意無妨矣。予曰。今當新服之初。彼若以欠於事大之誠。每以爲言。則亦甚難處。且我朝自前每盡小邦之道。未嘗有致責之事矣。今忽有此事。可謂無聊矣。卽當委价。以伸驚惶之意。而專對之任。當屬之誰乎。命善曰。臣別無情勢。當往赴矣。予曰。卿之誠意雖嘉。而予亦思之。卿旣入於其奏文中。嫌不當往矣。而領相則曾作此行。今已年老亦不可往矣。大臣中他無可合者矣。存謙曰。都尉中差遣。而副使書狀。則擇送好矣。予曰。輔國判書中。誰爲可合者乎。予曰。刑判何如。尙喆曰。好矣。予謂濟恭曰。今者之使。專爲謝過。若不善爲周旋。則事難諧矣。不可不得人以送。而大臣外朝廷。實無可送之人。卿本擔當國事。不避燥濕。故予意已屬於卿矣。大臣諸臣皆以曰可。卿須勿以爲勞。善爲準事也。濟恭曰。今者專對之命。忽下於前席。臣何敢辭避乎。予曰。副使誰可爲之乎。予曰。鄭一祥何如。命善曰。此人實爲可合矣。予曰。書狀誰爲可合乎。命善曰。吏郞沈豊之好矣。予曰。沈豊之非不好矣。而以做事論之。沈念祖之綜核可合矣。命善曰。三使皆出聖簡。可謂極選矣。予曰。其奏文雖據政府狀啓。字句間不無礙眼處矣。果有執頉之擧。我國不善料事。故雖於文字上。不能致力。有此違式。實爲歉愧。尙喆曰。莫非臣等疏率之致矣。
정조 2년 · 강
命別使以謝恩兼陳奏稱號。
정조 2년 · 목
敎曰。使事順成。雖甚多幸。但以奏文中字句之違式。禮部有所移咨。且聞大國消息。當有別使知之云。使事順成。當爲謝恩。文字違式。當爲陳奏。使臣卽爲差遣。使名以謝恩兼陳奏使稱號。
정조 2년 · 강
命使臣盤纏。依辛卯丙申例擧行。
정조 2년 · 목
敎曰。今番使臣一行盤纏。依辛卯丙申年例擧行事分付。
정조 2년 · 강
命拜表日子。以旬間推擇。
정조 2년 · 강
推吏曹參議李義翊。
정조 2년 · 목
敎曰。宗班之顯祿。儀賓之綏祿。與文臣之大匡同品。則正使之望。以顯祿綏祿擬於輔國之下。該曹甚是不察。政官推考。更爲擬入。以蔡濟恭爲謝恩正使。
정조 2년 · 강
有政。吏曹參議李義翊。兵曹判書李徽之。參知李義弼進。
정조 2년 · 목
敎曰。筵中旣有下敎。正使正一品。重臣中備擬。副司果沈念祖陞品。備擬於書狀官。○以沈豊之爲副校理。金魯鎭爲同義禁。鄭民始爲同經筵。蔡濟恭爲謝恩兼陳奏使。鄭一祥爲副使。沈念祖爲書狀官。卒吏曹判書金尙星爲文憲。金文起爲忠毅。李昌壽爲文獻。順和君玒爲僖敏。全恩君墩爲孝僖。平海君億爲靖懿。安春君烿雲峯君杺爲都總管。
정조 2년 · 강
詣 孝明殿。行夕上食。
정조 2년 · 강
召見藥院副提調洪國榮承旨鄭民始于誠正閣。
정조 2년 · 목
敎曰。副提調持加減交濟湯入侍。○予曰。吏曹之上使擬望。甚可怪訝。綏祿顯祿與大匡等。則竝擬於輔國之下。甚是做錯矣。國榮曰。大違政格矣。予曰。三使臣果皆得人。國榮曰。簡選之人。實合專對矣。予曰。歲已再周。 先王之儀容漸邈。撫時崩隕。實難堪抑。國榮曰。當此之時。 王大妃殿氣候必有損節。尤切悶迫矣。予曰。此月以後。欠寧之節。比前顯加。哭泣之際。時有氣塞之症。故膈滯之候。長時靡寧。飮食不能順下。焦悶不可言。予曰。方物初八日前。可以措備乎。民始曰。聞戶判言。則日子甚促。似有未及之慮云矣。予曰。勿以日子之甚促。渠色等事。各別致精事。以下敎分付戶曹。予曰。今番使行。果是意慮之外。日子甚急。故公私治裝。非但不成貌樣。所入必倍。亦可悶也。民始曰。七八日之內。萬無周旋之道。故公私掣礙之事。已無可言矣。
정조 2년 · 강
詣 孝明殿。行朝上食。
정조 2년 · 목
予曰。丙申年初喪日記。非但疏漏。亦多差誤處。實無日後憑考之道。不可不使其時注書改修。卽爲修納之意。注書出去分付。國榮曰。臣亦見其日記。則疏漏特甚。不可以此仍置矣。予曰。初九日卽毓祥宮忌辰也。 先大王庚子戊戌何以堪忍之 敎。尙今在耳。伊日將詣 毓祥宮。行酌獻禮矣。國榮曰。 先大王祥期將過。 毓祥宮忌日不遠。其在仰述之道。初九日若行酌獻禮。則於情於禮。允爲得當矣。予曰。今日大臣入侍。將下敎矣。
정조 2년 · 강
中批恩彥君䄄爲都總管。
정조 2년 · 목
敎曰。都總管久勤。總管改差。恩彥君䄄除授。改差總管。待窠擬入事分付。
정조 2년 · 강
詣 孝明殿。行書茶禮。
정조 2년 · 목
自內行禮也。○敎曰。 孝明殿寒食別茶禮時。時原任大臣。金奉朝賀諸都尉。其今進參。
정조 2년 · 강
命今日夕上食時原任大臣入參。
정조 2년 · 목
具縗服詣 孝明殿。就版位行俯伏哭四拜。仍詣盥洗位盥手。詣 靈座前三上香。奠爵。降復位。俯伏哭行禮如儀。還詣小次。予曰。大臣進前。予曰。日月易駛。遽當此日。穹壤罔極。今年則戊戌。而 先大王庚子戊戌何以堪忍之 敎。尙今在耳。且今年之寒食。又是 毓祥宮忌辰也。寒食日欲詣 毓祥宮。仍行酌獻禮矣。領議政金尙喆等曰。今承下敎。臣等不勝愴感矣。仍還內。
정조 2년 · 강
孝明殿寒食 別茶禮後。詣 毓祥宮。命行酌獻禮。
정조 2년 · 목
敎曰。頑忍至今。遽當此日。穹壤靡逮。尙復何言。於戲不忘。惟在於繼志一事。今年卽戊戌。而 毓祥宮忌辰。又是初九日矣。庚子戊戌何以堪忍之 敎。怳若承聆。初九日 孝明殿寒食 別茶禮後。當詣 毓祥宮展拜。行酌獻禮。祭物自內措備。該房知悉。
정조 2년 · 목
敎曰。副提調持加減交濟湯入侍。○國榮曰。俄者大臣以拜表之促迫。往復於臣。以待節使還渡江發送爲好云。故臣不得別白答之。而大體期日促迫凡百擧行。萬無及期之望云矣。予曰。皇旨旣示未安之意。則在我之道。固當急速治使謝過。何待節使之還渡耶。國榮曰。聞戶判言。則白綿紙萬無備數之道云。是可悶也。予曰。然則若退三四日。則猶可爲之。待節使還則甚稽緩矣。予曰。 慈殿 慈宮進御粟米飮。不必書出。只令煎入。國榮曰。殿下當此罔極之日。終日哭泣。氣候似有損節。粟米飮小爲進御似好矣。予曰。暫時哭泣。氣不甚薾。何必進粟米飮乎。置之。
정조 2년 · 강
詣 孝明殿行 祥祭。
정조 2년 · 목
具布裹翼善冠布圓領袍布裹烏犀帶。乘輿出協陽門。入明政門降輿。入小次改具縗服。就版位行俯伏哭四拜禮。贊禮禮曹判書李景祜啓請權就小次。予就小次。尙衣院進禫服。贊禮啓請易服。予改具翼善冠黲袍烏犀帶。還就版位俯伏哭。詣盥洗位盥手。贊禮導詣 靈座前三上香。奠幣奠酌。大祝副修撰南鶴聞讀祝訖。降復位。亞獻終獻領議政金尙喆右議政徐命善以次行禮。訖予行俯伏哭四拜禮。大祝納 神主如儀。詣望燎位望燎禮畢。還詣小次。少間仍具翼善冠黲袍烏犀帶。乘輿出明政門。入協陽門降輿還內。
정조 2년 · 강
命拜表日子。以望間推擇。
정조 2년 · 목
敎曰。今聞奏文尙未撰出。正書之際。自費數日。拜表日子。以望間推擇事分付。
정조 2년 · 목
國榮曰。昨日終夕哭泣。達宵行禮。聖體若何。予曰。氣則一樣。而俄頃之間。三年奄過。遽然變服。罔極之痛。實難堪抑。且 慈殿氣候。昨日以後。顯有未寧。悲泣之中。尤切焦遑。國榮曰。俄聞醫女之言。則氣候欠寧云。米飮若不善進。則元氣實難扶接。是甚悶迫矣。予曰。拜表日子退定。然後可能及之乎。國榮曰。十二日前。白綿紙及其他物種實無措備之道。且奏文正書較正之役。多費日子。今則不可不姑退三四日矣。予曰。然則當下敎退定矣。
정조 2년 · 강
詣 孝明殿。行 別茶禮。
정조 2년 · 목
具翼善冠黲袍烏犀帶。詣 孝明殿。就版位。行俯伏哭四拜禮。詣盥洗位盥手。左通禮導詣 靈座前三上香。奠酌降復位。俯伏哭如儀。仍還內。
정조 2년 · 강
差下祔 廟都監都提調提調郞廳。口傳也。
정조 2년 · 목
祔 廟都監都提調。領議政金尙喆。領府事李溵。左議政鄭存謙。右議政徐命善。提調李景祜具允鈺洪樂性李徽之。郞廳李采朴漢奎李觀成李廷恢李晶煥金載岳。竝單付。
정조 2년 · 강
祔 廟尊崇。 册禮進號都監。命合設擧行。
정조 2년 · 목
禮曹啓言。祔 廟都監堂郞旣已差出。而祔 廟都監之外。當有 尊崇 册禮兩都監。故取考謄錄。則 尊崇 册禮都監合設於祔 廟都監。凡於啓辭移文之際。隨其該掌之事。或稱 尊崇都監。或稱 册禮都監。以存三都監體禮。堂郞則仍爲兼察矣。今亦依例擧行。而 惠慶宮進號都監。亦爲合設。應行諸事。請一齊擧行。允之。
정조 2년 · 강
守 陵官以下。施賞有差。
정조 2년 · 목
敎曰。 山陵 魂殿內侍宗班員役。幷書啓。○敎曰。 山陵守 陵官恩彥君䄄加資。內廐馬鞍具一匹面給。外居奴婢六口田五十結賜給。侍 陵內侍朴敏采加資。內廐馬鞍具一匹面給。外居奴婢四口田三十結賜給。參奉宋翼休陞六。兒馬一匹賜給。參奉李鎭玉宋翼魯敍用。忠義李鎭斗直長除授。進止長番中官劉仁默加資。進止差備中官金命采半熟馬一匹賜給。奠禮金景祖司鑰除授。飯監一人。守僕二人。員役十六人。限己身免役。已免役者。妻子妹壻中限己身免役。房直二名。限己身免役。又敎曰。 孝明殿宗室密安君焍。鶴城君楡。安春君烿。竝加資。已資窮者。熟馬一匹面給。日淺宗室河恩君垙。雲山君楢。熟馬一匹賜給。海溪君★(火+集)。茂林君塘。樂林君埏。竝半熟馬一匹賜給。參奉洪樂莘曺允弼竝以六品職陞敍。鄭毅淳待闋服調用。忠義李厚瑾李悌源尹寅喆李鎭厚竝東班職除授。都薛里中官金德九延壽長竝加資。已資窮者。熟馬一匹面給。日淺中官韓聖敎朴敏采熟馬一匹賜給。進止長番中官李元碩康壽甲金壽民竝加資。日淺中官朴昌文朴義民各半熟馬一匹賜給。高夢龍朴尙衍吳福謙金性完各兒馬一匹賜給。薛里中官李昌華申萬里。酒房中官朴東采金鳳采各半熟馬一匹賜給。日淺中官申弘佑金命采各兒馬一匹賜給。進止差備中官金海采邊安揆吳泰爀朴昌厚各兒馬一匹賜給。日淺中官李得完池應漢各上弦弓一張賜給。奏時官彭湜李匡裕。本衙門高品付料。飯監朴聖杓金興福竝飯監除授。事知守僕朴昌彥。令該曹帖加成給。米布從優題給。別監洪履明等四人。守僕鄭錫周等四人。員役尹泰成等十人限三年免役。已免役者妻子妹壻中限三年免役。員役金光洙等十八人。限二年免役。已免役者。妻子妹壻中限二年免役。奠吏二人。飯工二名。照羅赤四名。奏時使令二名。宗室以下內侍等處房直十八名。竝令該曹米布分等。考例磨鍊題給。又敎曰。賞典中加資及帖加。皆令今日口傳擧行。馬帖亦令今日成給。
정조 2년 · 목
敎曰。副提調持加減交濟湯入侍。○予曰。施賞當依丙午己卯年例。參酌爲之矣。國榮曰。兩年已例。旣甚精約矣。予曰。 鶴城君卽。先朝同庚之人也。逢此日不勝愴悼之懷。欲以衣資食物賜與矣。國榮曰。若以感舊之意。有此惠養之擧。果是聖德事也。予曰。拜表日子。退以望間擇入事下敎。則以十九日推擇以入。使事甚急。而日子漸退。誠爲可悶。國榮曰。十九日前無吉日。未免漸退云矣。予曰。其間日子雖未純吉。如有可用之日。從近擇入好矣。
정조 2년 · 강
遣承旨。詣 奉室奉審摘奸。
정조 2년 · 목
具翼善冠淺沒圓領袍烏犀帶。就板位行四拜。陞詣 殿內奉審訖。降復位。予日。享官竝入侍。海溪君★(火+集) 密安君焍鶴城君楡安春君烿雲山君楢茂林君塘進前。予曰。歲月易矣。 大祥奄過。崩隕之痛。如何可言。卿等以享官三年 祭享。效勞多矣。自今日當爲退去。故玆以召見矣。★(火+集) 等曰。三年奄過。臣等久據享官。今將退去。尤切悲缺。予曰。鶴城君卽 先朝同庚也。與他宗自別。當下衣資食物。領受可也。又敎 山陵員役近前。予曰。歲月易矣。三年纔畢。爾等好過而還乎。員役等仰奏曰。小臣等守護 山陵。好過入來矣。予曰。爾等旣多效勞。當分付次第差任。爾等知之。乘輿還內。
정조 2년 · 강
命鶴城君楡衣資食物從優題給。
정조 2년 · 강
改差靈岩郡守兪恒柱。
정조 2년 · 목
祔 廟都監啓言。都廳兪恒柱方帶靈岩郡守。今姑改差。令該曹口傳付軍職。催促上來。監造官沈健之李命圭尹泰國。時無職名。一體口傳付軍職。東部奉事金翼均。職在詞訟。請令該曹閑司相換。允之。
정조 2년 · 강
減下 實錄堂上蔡濟恭鄭一祥。郞廳沈念祖。差下洪樂性權噵鄭好仁李在恊徐有慶鄭淵淳。
정조 2년 · 목
實錄廳啓言。堂上蔡濟恭鄭一祥俱方出疆。竝姑減下。其代工曹判書洪樂性。司直權噵差下。司直鄭好仁。漢城左尹李在恊。刑曹參判徐有慶。亦爲加差下。都廳郞廳沈念祖減下代。以郞廳趙時偉移差。其代。請兵曹佐郞鄭淵淳差下。允之。
정조 2년 · 강
祔 廟習儀處所。命自工曹至議政府。同爲磨鍊。
정조 2년 · 목
禮曹啓言。祔 廟習儀處所。當爲磨鍊。而取考謄錄。則祔 廟習儀時。 大王神輦。自工曹至議政府。 王后神輦。自慶煕宮內兵曹至議政府行禮矣。今此祔 廟習儀依例。 英宗大王眞宗大王神輦。自工曹至議政府。 貞聖王后孝純王后神輦。自慶煕宮內兵曹至議政府。請行禮。允之。敎以不必分兩所爲之。習儀處所。以自工曹至議政府。同爲磨鍊。
정조 2년 · 강
禮曹以祔 廟時儀節及配享功臣位版進詣啓。
정조 2년 · 목
該曹啓言。祔 廟儀節。當爲磨鍊。而 英宗大王貞聖王后神輦。依喪禮補編受 敎。當由弘化門。而自前 大王神輦奉詣後。 王后神輦。仍爲奉詣矣。今番 英宗大王神輦奉詣後。 貞聖王后神輦。隨後奉詣時。 眞宗大王神輦。傳語通報奉詣。 孝純王后神輦。請仍爲奉詣。允之。敎以草記磨鍊。殊甚未妥。丙午之例。以今方之如 孝明殿之於 徽寧殿也。將同室奉安。故入 廟動駕。不可不傳語通報。一時擧行。而 眞廟之於 先大王。自有隆殺之別。亦當先後。而奉 先大王神輦。到 廟門外幄次奉安後。 眞廟神輦。更擇次時奉來事。知悉擧行。又啓言。因傳敎文正公宋時烈。配享 孝廟廟庭日期。收議大臣。則以姑待三年後。卽行躋配之禮獻議。依議施行事啓下矣。今此祔 廟時。配享之節。當爲擧行。而文正公宋時烈。異於當 室配享之臣。其位板祔 太廟前一日。請自其本家。直爲進詣。磨鍊節目。允之。又啓言 英宗大王廟庭配享之臣金昌集崔奎瑞閔鎭遠趙文命金在魯。已爲啓下矣。取考謄錄。則位板祔廟。臨時進詣 魂殿。 大王神輦詣 宗廟時。陪於 神輦後以往矣。今亦依前例。敎書製述及位板造作。祭官祭物等事。請令祔 廟都監及各該司擧行。允之。
정조 2년 · 강
命奏文大臣文衡正使出草持入。
정조 2년 · 목
敎曰。奏文撰定時急。今日大臣文衡正使會于闕外公廨。出中草。明日持而入侍。
정조 2년 · 목
敎曰。副提調持加減交濟湯入侍。○予曰。 王大妃殿粟米飮。 惠慶宮粟米飮湯劑。今姑停止。予曰。卽見禮曹草記則 先大王 貞聖王后神輿奉詣 太廟時。以傳語通報 眞廟神輿一時奉詣爲請。而非但百官儀仗分排之苟簡。 眞廟之於 先大王。亦當有隆殺之節。予意則 孝明殿徽寧殿神輿到 廟門外後。百官儀仗詣 延福殿奉來無妨矣。國榮曰。一時奉詣則不無窘速之患。更擇次時奉來。甚便好矣。
정조 2년 · 강
命都監宂費都提調嚴飭。
정조 2년 · 목
敎曰。都監凡事十分撙節之意。曾已下敎。蕫事之臣。固當惕念奉行。而 寶册改玉。最是曠日之事猶慮靡費。又已申飭該曹。預令磨精。以至匣益案卓亦令舊件中取用。又除別三房。今則果無別般擧行之事。若此而宂費若如丙午己卯儀軌。則該房堂郞難免重究。以此令都提調各別嚴飭。始役以 陵幸後望前後擧行。郞官入直員役給料。依節目待始役擧行。
정조 2년 · 강
命奏文推擇更以差近擇入。
정조 2년 · 목
敎曰。以奏文之未及正書。使之差退數日。則今以十九日推擇。太涉遲緩。更以差近日子推擇以入事分付。
정조 2년 · 강
光陵參奉有闕之代。命口傳差出
정조 2년 · 목
禮曹啓請差出也。
정조 2년 · 강
命吏判金鍾秀更爲牌招。
정조 2년 · 목
敎曰。吏曹判書金鍾秀。牌招口傳政事。卽爲擬入。又敎曰。本職撕捱。可謂過當。推考更爲牌招。
정조 2년 · 강
命加減正氣散一貼更爲煎入。
정조 2년 · 목
國榮曰。卽聞司謁言。則聖候以滯氣有欠寧之節云。今則症候加減何如。予曰。自未時後忽有滯氣。中膈否塞。又發泄症。症情非輕矣。國榮曰。令醫官入診似好矣。予曰。令康命吉診候。命吉診候訖。奏曰。以食滯之候脈度小縮。加減正氣散。調蘇合丸進御。則可當卽解矣。予曰。然則湯劑煎入。奉湯劑進前。國榮調蘇合元八丸。奉而獻之。予進御。國榮曰。一貼更爲煎待乎。予曰。第令煎待。予曰。吏判何爲違牌。國榮曰。以咨文事撕捱云矣。予曰。咨文撰出時。固依前例爲之則其字句之差誤。非撰出者之罪。而至於本職之。不出。萬萬過矣。國榮曰。湯劑進御稍久。有動靜乎。予曰。湯劑進後滯氣頗解。果有藥效矣。湯劑進前。國榮曰。滯候稍解。蘇合元三四丸調進似好矣。予曰。從好爲之。國榮調蘇合元三丸奉獻。予進御。予曰。將欲就寢。卿則退去。
정조 2년 · 목
敎曰。明日寒食祭。 廟 殿 陵 園諸執事淸齋與否。摘奸以來事。招致吏郞。卽爲分付。
정조 2년 · 강
行藥院入診于誠正閣。都提調徐命善。提調具允鈺。副提調洪國榮。
정조 2년 · 목
請診○予曰。昨日正氣散二貼連進後。泄症卽止。胸膈壅滯之氣快解。故仍卽就寢。罷漏後始寤。進粥水刺矣。國榮曰。此時一時滯候。故連進降氣之劑。仍卽奏效。伏不勝慶幸。予曰。今無他症。而只有頭疼之氣。甚可怪矣。國榮曰。降氣太過。有眩候之致矣。命醫官康命吉入診。奏曰。滯候尙未快解。正氣散一貼。更爲進御似好矣。予曰。差晩煎入。命善曰。去夜以癨氣有靡寧之候。不勝憂慮。旋卽差復。慶幸何達。予曰。昨夜則苦劇矣。蘇合元進御後。顯有效矣。命善曰。今日則諸節若何。予曰。頭疼之症。尙未快去矣。命進湯劑。命吉奉加減正氣散進前。予進御。予曰。今番都監所費何如。命善曰。比前太減矣。允鈺曰。省費多矣。命善曰。今日當爲洗馬。而臣則旣在藥院二提調謂有情勢。無進去之提調。何以爲之乎。予曰都提調旣在藥院。提調金鍾秀。旣遞所辭之職。今無可引之端。卽爲牌招。其令進參。
정조 2년 · 강
遞藝文提學金鍾秀。
정조 2년 · 목
因牌招啓稟。敎以銓曹太僕與引義之職。不相干涉。藝文提學金鍾秀遞差。卽爲牌招。
정조 2년 · 강
以李鎭玉爲 光陵參奉。口傳也。初仕也。
정조 2년 · 강
命拜表以十七日爲之。
정조 2년 · 목
禮曹啓言。謝恩兼陳奏使拜表吉日。更爲推擇。則十六日巳時爲吉云。以此日時爲之。而方物封裹。例於拜表前三日擧行。而 陵行相値。請以十四日擧行。敎以十七日爲之。封裹以十六日爲之。
정조 2년 · 강
吏曹判書金鍾秀上疏自引。乞遞製述官及銓任。賜批。
정조 2년 · 목
疏略曰。臣藝文兼任。卽蒙遞解。從今以往。文苑代撰之任。便作臣永謝之地矣。伏聞祔 廟都監。以臣差下 中宮殿玉册文製述官之任。只遞文任。恩雖出於末減。橫惹事端。罪莫逃於不審。則況此莫重撰册之任。初何可擬議於臣哉。乞命回授無故之人。仍伏念臣屢陳情私。曲蒙聖恩。豈更煩瀆。而銓職之尙縻身上。實爲寤寐一念。如縛求解。不得不仰首申鳴。乞遞臣見職。批以俄已曲體。復何引義。卿其勿辭。卽速調馬。
정조 2년 · 목
予曰。日月如駛。 先大王祥事奄過。穹壤靡逮。益復如新。寒食日卽 毓祥宮忌辰也。追思庚子戊戌。何以忍耐之 敎。怳若承聆。其在仰述之道。欲爲展拜於 毓祥宮。仍行酌獻禮矣。民始曰。三年奄過。臣民之痛。廓然如初矣。予曰。 元陵陵幸。欲於當日往還。日力無不足之慮乎。民始曰。 七陵展謁。日勢似暮矣。
정조 2년 · 강
命吏曹該吏內寺府下人重治。
정조 2년 · 목
敎曰。祭官昨已申飭。而至如宮闈。令尙不塡差。吏曹該吏內寺府下人。令攸司從重科治。
정조 2년 · 목
敎曰。副提調持加減養胃湯入侍。國榮曰。頭疼之症。晩後差勝乎。予曰。少差矣。予曰。續明義錄。何至今不爲進上乎。國榮曰。姑未粧䌙。故未及進上矣。予曰。俄見奏文則辭語有未妥處。不可以此入寫。今則拜表日子稍退。大臣文任。爛熳相議。更爲撰出好矣。予曰。俄者大臣之事。何其疏率也。續明義錄進上。何等體重。而來詣閤外。不爲四拜。只請承傳色以入。良可慨然。其在嚴體統重禮制之道。不可仍置。故果下未安之敎矣。國榮曰。進上爲急。故似是忌却而然矣。予曰。昨年原明義錄進上時。已爲四拜。而今焉忘却。殊不誠實矣。國榮曰。莫重進上册子。不卽備禮以入。雖曰忙撓之致。甚是做錯之事。而至於命召之收還下敎。誠爲過當矣。本事旣是禮制間失措。則今此下敎。有欠於待大臣之道矣。予曰。予之飭敎。不過重事體之意。聞卿之言。俄者之敎。殊涉過矣。仍敎曰。此不過禮制間些少之事。俄者下敎。卽是重事體之意。勿待命事。遣史官傳諭。仍傳命召。予曰。注書出去。進上册校正諸臣。卽爲領納。大臣自外還歸事。亦一體分付。
정조 2년 · 강
遣承旨。詣 宗廟永禧殿景慕宮奉審摘奸。
정조 2년 · 강
遣承旨。詣 先蠶壇奉審摘奸。
정조 2년 · 목
先蠶祭在明日也。
정조 2년 · 목
予曰。近來巡邏。禁營外又復解弛云。將臣何不申飭乎。國榮曰。將臣非不申飭。此紀綱不嚴之致也。予曰。軍門如有紀律。則豈可以申飭之稍久。還爲解弛乎。良可寒心。國榮曰。紀律之不嚴。無論彼營此營。一套相同。將臣之素不團束。難色其責矣。予曰。門禁又復解弛矣。以昨日册子進上時觀之。雜人彌滿閤外。喧撓特甚。門禁之不嚴。推可知矣。國榮曰。昨日則果爲亂雜矣。予曰。此則令宿衛所各別嚴飭也。
정조 2년 · 강
召見藥院都提調徐命善副提調洪國榮于誠正閣。
정조 2년 · 목
敎曰。副提調持加減養胃湯入侍。○命善曰。夜間聖體若何。予曰。今則快差矣。命善曰。臣等之昨日昏謬顚錯之罪。已無可言。而嚴敎之下。極爲惶悚矣。旋下恩諭。不勝惶感。予曰。不過禮制間少事。何必深引乎。
정조 2년 · 목
予曰。 孝明殿將行茶禮。承旨及大臣都尉。皆待令於殿門外事分付。
정조 2년 · 목
具翼善冠淺淡圓領袍烏犀帶。詣 孝明殿。就版位俯伏哭行四拜。詣盥洗位盥手。詣 靈座前三上香奠爵。降復位。俯伏哭。行禮如儀。還內。
정조 2년 · 강
詣 毓祥宮。行酌獻禮。
정조 2년 · 목
具翼善冠黲布烏犀帶。乘輿出仁化門。至仁政門外。降輿乘輦。出敦化門。予曰。侍臣班行不齊。亂雜無次。侍臣一竝推考。至舊光化門前路。騎士一人擊錚。予曰。擊錚人何營騎士乎。知入。承旨鄭民始曰。卽御營騎士云矣。予曰。雖有情冤。此是札駐軍中。則身爲騎士。焉散若是乎。御營大將具善復。爲先記過。詣 毓祥宮大門外。降輦乘輿。詣齋室。予曰。都承旨洪國榮入侍。予曰。俄者騎士之擊錚事。誠極駭然矣。大將常時如有紀律。則豈敢如是乎。國榮曰。渠爲騎士。擊錚於札駐之處。前所未聞矣。予詣版位行再拜禮。陞詣 廟內奉審訖。還入齋室。時至詣版位行四拜禮。詣盥洗位盥手。詣 神位前三上香獻爵。大祝副校理沈豊之讀祝文訖。行禮如儀。禮畢。還入齋室。予曰。請對玉堂入侍。副校理嚴思晩副修撰南鶴聞進伏。予曰。何以請對。思晩等曰。今日擧動時。御營廳騎士。敢於札駐之地。肆然擊錚。大將若於常時有紀律。則幺麼軍卒。豈敢如是乎。請御營大將具善復罷職。從之。思晩曰。俄者望 廟行禮時。板位排設。不爲擧行。請排設房司鑰。令攸司科治。予曰。令政院査汰。予曰。牌房中官。一竝罷職。予曰。前後申飭。非至一再。而每於傳命之際。司僕待令馬。全不成樣。極爲駭然。司僕內乘。一竝記過。乘輿至宮門外。降輿乘輦入敦化門。至仁政門外降輦。乘輿入仁化門還內。
정조 2년 · 강
罷御營大將具善復職。
정조 2년 · 목
敎曰。儒臣旣有所奏。此於大將。雖是眚災。揆以紀律。不可無飭。御營大將具善復罷職。又敎曰。姑勿出代。
정조 2년 · 목
國榮曰。今日亦以養胃湯煎入乎。予曰。今日則停止。以交濟湯煎入。予曰。咫尺軍行。有肆然擊錚之擧。紀律之不嚴。胡至於此。良可駭然。國榮曰。非但事係紀律。卽是世變。厥漢則各別嚴處。然後三軍可以懲勵矣。予曰。御將旣命記過。則未處分之前。玉堂之求對請罪。事或輕擧矣。國榮曰。玉堂則不知記過之有命。直爲請罪矣。予曰。近來司僕擧行。極爲駭然。莫重待令之馬。不成貌樣。如是養馬。將焉用哉。
정조 2년 · 강
詣 孝明殿。親行夏享大祭。
정조 2년 · 목
具翼善冠淺淡圓領袍烏犀帶。乘輿出協陽門。入明政門降輿入幕次。少間詣 孝明殿就版位。俯伏哭四拜。詣盥洗位盥手。贊禮導詣 靈座前。三上香獻幣獻酌。大祝李在學讀祝文訖。降復位。亞獻終獻如初獻禮。俯伏哭四拜。詣望燎位。望燎禮畢。還詣幕次。少間乘輿出明政門。入協陽門還內。
정조 2년 · 목
予曰。庶類擊錚事。何以處分則爲好耶。國榮曰。依刑曹草記處分似好矣。予曰。狂妄之類。不足深誅。何必定配。遐方無識之人。徒懷怨鬱之心。冒犯猥越之罪。無或怪矣。予意則只決杖放送無妨矣。
정조 2년 · 목
敎曰。副提調持加減交濟湯入侍。○予曰。卽見京畿雨澤狀啓。則諸邑下雨。極甚均適。今番雨則諸道必皆均下矣。國榮曰。今番則八道庶皆同沛矣。予曰。交臣應講之員。僅爲三十餘人。許多交臣。何如是小也。國榮曰。懸頉者多。故擧案極小云矣。予曰。各 殿上號致辭。令醫女輩。已爲肄習乎。速爲講習然後。當傳習於內人。禮房更爲申飭都監事。分付。
정조 2년 · 강
給伊川府燒戶恤典。
정조 2년 · 목
江原監司李亨逵。以伊川府居李東柱等燒死馳啓。敎以。令本道恤典擧行。
정조 2년 · 강
命擊錚罪人閔昌興。決杖放送。
정조 2년 · 목
刑曹啓言。今日還宮時。黃磵幼學閔昌興。擊錚於衛外。而取考原情。則以鄕案校任事。有此呼籲。事非四件。而鳴金極涉猥屑。罪人閔昌興。決杖一百後。湖沿充軍定配。敎以。決杖放送。
정조 2년 · 목
予曰。今年漕船。臭載相續。非但經費之漸縮。一升一合。皆聚於民。而率多敗船。實爲可惜矣。國榮曰。今年則自春以後。風氣甚不佳。故多有致敗之事云矣。予曰。吏判以其親病。屢次陳懇。其情慽矣。其在體諒之道。姑爲許解無妨矣。國榮曰。聞其親病危苦。不必一味靳持矣。予曰。然矣。將欲許解矣。
정조 2년 · 강
御熙政堂。行專經文臣殿講。試官金尙喆鄭光漢李在簡吳載紹尹師國李致中。
정조 2년 · 목
都承旨洪國榮曰。參考官李義弼有頉代。何以爲之乎。予曰。李義弼代。前望單子入之。予曰。昨日之雨。可謂甘霈。爲民事多幸。而果皆周洽云乎。尙喆曰。皆可周洽云矣。命進講。司錄兪䤤章等。以次進講。予曰。收栍之際。多有做錯。事變注書柳文養推考。予曰。今此習儀時。當出承史乎。國榮曰。考之前例。亦皆以分承旨分史官差出矣。予曰。講員中　實錄郞廳人。則似未及肄習。雖或不通。宜有參恕之道矣。國榮曰。聖敎誠至當矣。
정조 2년 · 목
敎曰。副提調持加減交濟湯入侍。○予曰。今番之講。不通最多。講習不能着實而然耶。國榮曰。大抵近來。稍有解弛之弊矣。予曰。丁俔祖以遐土年少之人。文義奏對。頗有條理。誠甚可嘉。國榮曰。非但文義之通透。凡諸屬文。無不善作云矣。予曰。宮墻改築時。三營合力爲之。則非但工役之速成。所築必倍堅固矣。國榮曰。三營各出財力。合力同築。故墻可堅而役可速矣。予曰。誰爲監董乎。國榮曰。三營各送敎鍊官監董。而大將時時看審矣。予曰。以二道雨澤推之。則今番之雨。無論遠近。皆可均齊矣。予曰。習儀時分承史。當爲差出乎。國榮曰。速爲差出然後。當爲擧行矣。
정조 2년 · 강
吏曹判書金鍾秀。以草莾臣從縣道上疏乞遞。賜批。
정조 2년 · 목
疏略曰。天官冢宰。何等職也。而臣今許久虛帶。便同委之草莾。國體之虧損。已無可言。且臣母寒熱宿症。近尤頻發。食飮減却。神氣昏綴。以此情理。時月之內。實無離側赴朝之望。伏聞 實錄都廳差下有命。促敎繼下。而末由遷動。不得不從縣道上聞。懇乞亟命鐫遞臣職。俾得將護。批以。卿辭屢至。所以靳許者。以冢宰之難於遞易也。尙此相持。亦多礙掣。本職許遞焉。
정조 2년 · 강
大司憲金華鎭疏陳母病乞遞。仍請李基敬屛裔之典。賜批。
정조 2년 · 목
疏略曰。臣之目下情私。實有悲切者。望八偏母。素抱貞疾。床席爲命。諸般症形。轉益添谻。臣方左右扶護。方寸如灼。召牌之下。承膺無路。短章控籲。乞命鐫削。以便救護。今臣情事焦迫。未暇出言論事。而有不容終默。略此附陳焉。顧今明義兩篇。昭揭日星。雖幸義理之大闡。凶逆根株。猶未盡鋤。則此三司合辭。兩司連啓之尙此爭執者也。如前參判李基敬。卽啓禧家所卵育者。前後甄拔者。皆出其吹噓之狀。一世之所共知。而內濟奸黠之性。外假交墨之名。年來潛處湖峽。名以講會。招集朋徒。作爲淵藪。南來傳設。近益喧藉。臣謂宜施屛裔之典也。批以。李基敬之爲啓禧相親。人孰不知。竄流之典。焉可不施。然啓禧家凶逆。卽千古所無也。昨秋事後。苟有一分秉彝者。頂天立地。想不以素所締交。有回戀之意也。凡事不出於人情之外。姑以從寬之義置之。卿其勿辭。救護母病。
정조 2년 · 강
命部將鄭潤玉行巡。
정조 2년 · 목
宿衛所。以依傳敎西所部將鄭潤玉決棍五度啓。敎以。旣不汰去。使卽行廵宜矣。
정조 2년 · 강
以李重祜爲吏曹判書。
정조 2년 · 목
敎曰。吏曹判書前望單子入之。
정조 2년 · 강
祔 廟時及習儀時。命分承史差出。
정조 2년 · 강
遣承旨。詣 綏吉園奉審摘奸。　昭寧園一體進審。
정조 2년 · 목
敎曰。明日禮房承旨馳詣 綏吉園。奉審後摘奸以來。又敎曰。 明日禮房進審時。　昭寧園一體爲之事知悉。
정조 2년 · 목
予曰。昨夜廵更部將。卽爲放送乎。國榮曰。草記下後。卽爲放送。仍令行廵矣。予曰。闕內夜廵。何等至重。而別監輩橫行於閤外。廵更軍視若尋常。終不捉去。夜廵之本意焉在。良可駭然。國榮曰。部將之不捉別監。罪當嚴處。而只施五度之棍。可謂薄罰矣。予曰。此與闕廵有異。五度猛棍。可以足懲其罪矣。
정조 2년 · 강
命武藝別監久勤各一人。自訓局移差別武士執事。定式施行。
정조 2년 · 목
敎曰。差備待令武藝別監。晝夜勤勞幾倍。而其在愼重之道。必擇有根着謹愼者然後。乃可近侍。近來雜流。或不無相混之弊。此專由於渠輩無拔身之路。故皆厭避而然也。各殿別監。亦有司鑰書題之階梯。獨於武藝。無此例矣。亦豈不向隅乎。此後則左右番從其久勤。間一年各一人。自訓局移差別武士。又待其久勤。仍差執事。定式施行。此外如有別般效勞。特敎承傳者。則勿論三軍門執事。或別武士窠。直爲陞差事。亦爲定式。如是之後。武藝別監之抄擇。若復如前。則罪在於大將。以此知悉。
정조 2년 · 강
行晝講于誠正閣。知事黃景源。特進官李在協。參贊官李普行。侍讀官黃昇源。檢討官沈有鎭。記事官鄭東浚徐龍輔金勉柱。宗臣廣陵君烻。武臣副護軍申翊文。司諫朴天衡。持平洪履健。
정조 2년 · 목
講論語。○予謂景源曰。　實錄之役。今爲幾何。景源曰。　景廟實錄。則已爲畢修。而 先朝實錄。今方始役矣。予曰。卿等須着意善修。期於速就也。
정조 2년 · 목
敎曰。副提調持加減交濟湯入侍。○予曰。禮判之爲禮儀使。兵判之爲鹵簿使。卽是古例。而近來只有禮儀使之名。無鹵簿之稱。雖緣未遑之致。尙無成法極甚疏略。且班次旣出圖式。則鹵簿堂郞。尤不可不備。今將傳敎定式矣。國榮曰。旣出圖式。又有鹵簿。則朝儀頗成貌樣。以此成法好矣。予曰。如是定制。則朝儀可免錯雜之患矣。國榮曰。從今以後。可有規模矣。予曰。東南 關王廟修理之役已畢。墻垣亦皆改築乎。國榮曰。皆已畢役矣。予曰。修改後尙未一番奉審。卿旣是將臣。明日兩 廟出去。奉審可也。國榮曰。兩處奉審。其間來往頗久。宿衛暫曠。亦涉未安矣。予曰。霎時之曠。亦何妨乎。予曰。鹵簿郞廳。當以兵郞爲之乎。予曰。然則郞廳中二人元定以置。習其圖式好矣。國榮曰。聞兵判已爲擇定云矣。予曰。不通人初欲禁推矣。雖是勸課。有嫌督過。今番則特爲分揀矣。國榮曰。不可無濶狹矣。敎曰。軍士房承旨入侍。
정조 2년 · 강
命禮儀使鹵簿使。自吏曹單望啓下。檢飭定制。
정조 2년 · 목
敎曰。禮儀使鹵簿使則是不可闕一。未遑至今。尙無成法。今後殿內外鹵簿大仗及侍衛軍兵陳列諸事。兵曹判書爲鹵簿使。參判爲預差。一依禮儀使啓下之例。自吏曹單望啓下。使之檢飭。郞廳二人亦爲分掌事。分付兵曹。如是定制之後。朝儀致或失措。鹵薄使該掌郞廳。則政院論罪。監察紏督事。亦爲知悉。
정조 2년 · 강
命朝會班圖印出擧行。
정조 2년 · 목
敎曰。朝會班圖。參酌古制。旣命印出。大朝會則依此擧行。鹵簿之用半仗時。用小駕時。用法駕時。亦遵古例。隨時依禮文陳列。而把門甲士。亦令只於正殿正門朝駕時用之。諸凡殿座時。依近例不必磨鍊。五衛將之全數侍衛。別侍衛之排立。大輦之陳列。亦依甲士例。朝賀用之事。亦爲分付兵曹。又敎曰。朝班皆復古制。則臺下之月刀。忠壯忠翊衛等陳列。俱是題外。此後除減事分付。
정조 2년 · 강
分揀殿講不通人禁推。
정조 2년 · 목
以殿講不通人禁推傳旨。敎曰。今番參酌分揀。
정조 2년 · 강
命時囚中譯官。一幷削職決放。
정조 2년 · 강
命堂下侍從坐罷人員敍用。
정조 2년 · 목
吏曹啓言。今此祔 太廟親祭時。諸執事當塡差。而齋祝之以侍從排擬者。誠有茍艱之慮。堂下侍從違牌坐罷人員。合有變通之道。何以爲之。敎以。敍用。
정조 2년 · 목
予曰。奉審承旨已爲出去乎。國榮曰。開門後卽爲出去矣。予曰。今日內可當入來乎。國榮曰。似於迫昏入來。而將臣之佩符出城。事涉未安。何以爲之乎。予曰。仍佩往來。
정조 2년 · 강
慈殿百官上箋時。命儀注軒縣條釐正。
정조 2년 · 목
敎曰。軒縣。非躬臨與權例。則未嘗設焉。禮之然也。近來細看儀注矣。今日始見於 慈殿定 尊號百官上箋時儀注。有曰。展軒縣於殿庭。事涉不察矣。意者 慈宮定 號上箋時。以親臨之故。有軒縣。今此 慈殿百官上箋儀注。混錄軒縣者。未及照察於親臨與否而然歟。且以上 尊號後。　慈殿百官賀儀注觀之。無軒縣條。亦當知前例也。使卽釐正。
정조 2년 · 목
敎曰。副提調持加減交濟湯入侍。○國榮曰。臣馳往東南 關王廟奉審。則 廟內外皆無頉。而修理處亦極盡矣。予曰。墻垣所築何如。國榮曰。亦皆一新矣。予曰。今番儀注。全不成樣。擧行之節。率多倒錯。禮判何不照檢以入乎。國榮曰。諸般儀注甚多。故似未一一照察矣。予曰。莫重儀注。固不可如是疏略。至於軒縣一節。磨鍊於不當處。大是不察。國榮曰。禮官未及思量。而混同磨鍊矣。予曰。今番使行。別咨文一本製去乎。國榮曰。臣未及知矣。予曰。注書出去。招槐院吏問奏。回奏曰。大提學初不製出。故使行不得持去云矣。予曰。予於其時。以製送之意。申飭於文衡及使臣矣。仍不經稟。又不製送。紀綱可謂寒心。國榮曰。當初旣有成命。則殊涉稽忽矣。予曰。雖卽今。令文衡製出。使義州小通使入送無妨矣。國榮曰。今若急急入送。則使行入館前。庶可及矣。予曰。大提學入侍。
정조 2년 · 목
敎曰。明日大臣入侍事。遣史官傳諭。
정조 2년 · 강
命事變注書。詣 實錄廳摘奸。
정조 2년 · 강
以李致中徐有元洪檢李壽勛爲分承旨。口傳也。
정조 2년 · 강
命殺獄罪人柳光義。減死定配。
정조 2년 · 목
以京畿殺獄罪人柳光義査啓。敎曰。今日內回啓。○刑曹啓言。洪召史擊錚。京畿監司鄭尙淳査啓內。腦後髮際。皮脫作痂。初非致命之傷。腎囊左右。有若爪痕。亦非必死之症。而今以各人招辭觀之。正月以後。五月以前。一村癘疫。死亡相續。敏和之死。亦在七日。則遘癘之說。足爲藉口之端。斷以償命。終涉徑庭云矣。柳光義兄弟叔姪。與敏和相鬨。則必有毆踢之擧。不可獨歸於光義之犯手。而傷處旣非致命之肯綮。病症又日癘氣之流行。則此實獄情之可疑者。似當施以惟輕之典。而殺獄體重。不敢擅便。請上裁。敎以。大凡獄情。宜加審愼。求生於必死之中。而此獄事肯綮。尤有所終涉徑庭者。故當初起疑。良以此也。道臣及該曹之啓。果有意見。依此減死照律定配。
정조 2년 · 강
遣承旨。詣　社稷　宗廟　永寧殿　延福殿　景慕宮。奉審摘奸。
정조 2년 · 목
敎曰。副提調持加減交濟湯入侍。○予曰。領相之意。一如徐命膺所見。終不覺悟。屢言其委折然後。始以爲然。當初別咨文之不爲製去。大提學及大臣皆有所失矣。國榮曰。正使以不緊爲言。故仍爲中止云矣。予曰。旣知其不緊。則一番經稟後不製。抑有何害。而只使彌縫周遮。誠甚駭然。予曰。都監事何其矇然也。頃日傳敎。　神輦習儀外。　大駕節次。只正日擧行之意申飭矣。今者兵曹。無論　神輦與　大駕習儀時。差備侍衛。竝爲磨鍊云。都監之初不知委。極爲駭然。國榮曰。都監之不能奉行。極甚疏率矣。予曰。奉命承旨。不待批答而出去云。何故而然也。門雖閉矣。批下後留門出去。未爲不可。而未承批之前。豈可輕先出去乎。頃日李義翊不待批而出去。故深庸未妥矣。李普行今又如此。何不思奉命之重耶。國榮曰。不待批而出去。果是不審矣。予曰。聞　實錄堂上分年纂修云。一堂上分幾年爲之乎。國榮曰。各分五年云矣。予曰。如此則當速畢矣。
정조 2년 · 강
差下　實錄郞廳林蓍喆李在學黃昇源沈有鎭林濟遠。
정조 2년 · 목
實錄廳。以加差下啓請也。
정조 2년 · 강
重推　實錄堂上金鍾秀兪彥鎬。承旨李義翊李普行。
정조 2년 · 목
敎曰。　實錄堂上金鍾秀兪彥鎬之無意行公。事甚未安。從重推考。待明朝牌招察任。又敎曰。享所奉命。不待批答而出去。向日李義翊如此。今日李普行又如此。不可無飭。承旨李義翊李普行。從重推考。
정조 2년 · 목
以大臣待命啓辭。敎曰。勿待命事。遣史官傳諭。仍傳命召。
정조 2년 · 강
命儒生殿講處所。以熙政堂爲之。
정조 2년 · 강
判下兵曹祔　太廟時軍兵磨鍊草記。